น้ำมันดิบปรับลงต่อเนื่องจ่อหลุด $35 เหตุอุปทานสูงเกินไป
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อคืนวันศุกร์ที่ผ่านมา (11 ธ.ค.) เนื่องจากตลาดคาดว่า อุปทานน้ำมันดิบในตลาดโลกจะมีปริมาณที่สูงกว่าอุปสงค์
13 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ลดลง 1.14 ดอลลาร์ หรือ 3.1% ปิด (11 ธ.ค.) ที่ 35.62 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.ลดลง 1.80 ดอลลาร์ หรือ 4.5% ปิดที่ 37.93 ดอลลาร์/บาร์เรล
ราคาน้ำมันปรับตัวลดลงหลังจากกลุ่มประเทศผู้ส่งออกน้ำมัน (OPEC) ตัดสินใจคงอัตราการผลิตไว้ที่ระดับเดิมเมื่อวันศุกร์ที่ผ่านมา ถึงแม้ว่าอุปทานในตลาดโลกจะสูงเกินไปอยู่แล้วก็ตาม ทั้งนี้ โอเปกมีกำลังการผลิตน้ำมันประมาณ 40% ของผลผลิตน้ำมันดิบในทั่วโลก รายงานภาวะตลาดน้ำมันประจำเดือนของโอเปกระบุว่า ในเดือนพ.ย.ที่ผ่านมา โอเปกมีกำลังการผลิตโดยเฉลี่ยเพิ่มขึ้น 230,000 บาร์เรลต่อวัน จากเดือนก่อน ที่ระดับ 31.70 ล้านบาร์เรลต่อวัน
นักลงทุนใช้ความระมัดระวังในช่วงก่อนที่ธนาคารกลางสหรัฐ (FED) จะประชุมนโยบายการเงินในสัปดาห์หน้า ซึ่งคาดว่าเฟดจะปรับขึ้นอัตราดอกเบี้ยเป็นครั้งแรกในรอบเกือบทศวรรษ ด้านเทรดเดอร์คาดว่าการตัดสินใจของเฟดจะส่งผลให้สกุลเงินดอลลาร์ปรับตัวเพิ่มขึ้น ซึ่งจะส่งผลให้ราคาน้ำมันซึ่งซื้อขายเป็นเงินสกุลดอลลาร์มีราคาสูงขึ้นและขาดแรงดึงดูดสำหรับนักลงทุนที่ถือครองเงินสกุลอื่นๆ สำนักข่าวซินหัวรายงาน